《梅子黄时雨 五月三日蘅圃初度，赋菖蒲为寿》
清代·李符

络石盘虬，是仙客旧栽，乱水深涧。渐锦雨抽苗，翠分如剑。

已著紫茸烟穗，连花带露风中飐。芳根剪。九节寸琼，琴轸同短。

付与柔葱轻浣。爱葫芦刻就，金缕双绾。把玉髓零香，细调红盏。

预劝星郎今日醉，又何须待芳辰换。荷亭畔。午时细倾才算。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。